નવી દિલ્હી: દેશની પહેલી પરમાણું સબમરીન આઈએનએસ અરિહંતે પોતાનું પહેલું પેટ્રોલિંગ અભિયાન સફળતાપૂર્વક પુરૂ કરી લીધું છે. આ પ્રસંગે વડાપ્રધાન નરેન્દ્ર મોદીએ આઈએનએસ અરિહંતને દેશને સમર્પિત કરતા ધનતેરસની ભેટ ગણાવી હતી. આ પ્રસંગે મોદીએ અરિહંતનો અર્થ સમજાવી દુશ્મન દેશોને સાવચેત પણ કર્યા હતાં. વડાપ્રધાન નરેન્દ્ર મોદીએ પાકિસ્તાન અને ચીનનું નામ લીધા વગર જ કહ્યું હતું કે પાડોશમાં પરમાણું હથિયારો વધવાની સ્થિતિ વચ્ચે ભારતે પણ વિશ્વસનિય પરમાણું ક્ષમતા વધારવાની ખુબ જ જરૂર છે. અરિહંત મારફતે પડકારોનો સામનો કરવામાં સક્ષમ બનીશું અને સણસણતો જવાબ પણ આપી શકીશું.